আওয়ামী লীগ  দলের সিদ্ধান্তের বাইরে বিদ্রোহী প্রার্থীর পক্ষে উপজেলা নির্বাচনী মাঠে কাজ করার অপরাধে দল থেকে শোকজ করা হয়েছে বেশ কজন প্রভাবশালী নেতাকে। ২০০৬ সালের পর কাউন্সিল না হওয়ায় ভেঙে পড়েছে চেইন অব কমান্ড। উপজেলা পর্যায়েও চলছে কোন্দল। আদিতমারী, হাতিবান্ধা ও পাটগ্রামে আওয়ামী  লীগের সাংগঠনিক অবস্থান ভাল নয়। জেলা আওয়ামী লীগের সাধারণ সম্পাদক এডভোকেট মতিয়ার রহমান বলেন, জেলা আওয়ামী লীগে কোন কোন্দল নেই। আছে পাওয়া-না পাওয়ার ক্ষোভ। তিনি বলেন, প্রত্যেকটি টেন্ডার করা হচ্ছে লটারির মাধ্যমে। আর লটারির মাধ্যমে বেশির ভাগ কাজ পাচ্ছে বিএনপির ঠিকাদাররা। আর যাদের শোকজ করা হয়েছে তা কেন্দ্রীয় সিদ্ধান্তেই করা হয়েছে। জেলা আওয়ামী লীগের সহ-সভাপতি সামসুল হক বলেন, ছাত্রজীবন থেকে আওয়ামী লীগের রাজনীতি করে শেষ বয়সে আমাকে পার্টি অফিসে জুনিয়র দিয়ে অপমান করা হচ্ছে। জেলা কমিটির মিটিংয়ে আমাকে ডাকা হচ্ছে না।  এডভোকেট মতিয়ার রহমানের সঙ্গে নীরব কোন্দল চলছে সদর উপজেলা সভাপতি আবু সাইদ মো. দুলাল ও জেলা আওয়ামী লীগের সহ-সভাপতি সিরাজুল হকের। আবার মূল্যায়ন না পেয়ে জেলা সভাপতির পদ হারিয়ে সাবেক এমপি আলহাজ আবুল হোসেন পার্টি থেকে নিজেকে গুটিয়ে রেখেছেন। এ অবস্থায় জেলা সাধারণ সম্পাদকের পদ হারিয়ে আওয়ামী লীগের রাজনীতি থেকে দূরে সরে গেছেন সাবেক সাধারণ সম্পাদক নজরুল হক পাটোয়ারী ভোলা। তিনি একসময় ছিলেন আওয়ামী লীগের কাণ্ডারি। তবে নজরুল হক পাটোয়ারী উপজেলা পরিষদ নির্বাচনে বিএনপির সহযোগিতায় চেয়াম্যান পদে জয়লাভ করার কারণে তাকে আওয়ামী লীগের  বিদ্রোহী প্রার্থী বলে আখ্যায়িত করেছেন অনেকে। তবে নজরুল হক পাটোয়ারী ভোলা এ অভিযোগ অস্বীকার করেন। তিনি বলেন, সাধারণ ভোটারা আমাকে ভালবেসে ভোট দিয়ে নির্বাচিত করেছে। ইউনিয়ন পরিষদ নির্বাচনে ৪৫টি ইউনিয়নের মধ্যে ১৫টিতে চেয়ারম্যান নির্বাচিত হয়েছে আওয়ামী লীগ সমর্থিত প্রার্থী। ক্ষমতায় আওয়ামী লীগ আর এমপি থেকে মন্ত্রী জাতীয় পার্টির- এ নিয়ে চলছে মহাজোট। লালমনিরহাট সদর আসনে জিএম কাদের জয়ী হন। সরকারের মন্ত্রিসভায়ও ঠাঁই পান তিনি। তার সঙ্গে আওয়ামী লীগ নেতাদের মনস্তাত্ত্বিক দ্বন্দ্ব কাজ করছে সবসময়। আওয়ামী লীগ নেতারা প্রশাসনকে  এক কথা বললে তিনি আবার অন্য কথা বলেন। লালমনিরহাট-বুড়িমারী রেললাইন সংস্কার ১৭৩ কোটি টাকার কাজ নিয়ন্ত্রণ করছে পাটগ্রাম ও হাতিবান্ধার আওয়ামী লীগের লোকজন। রেললাইন সংস্কার করার নামে চলছে হরিলুট। লুটপাটের সঙ্গে শরিক হয়েছে জাতীয় পার্টির নেতা-কর্মীরা। যুবলীগ টেন্ডারবাজি করে টেন্ডার বিক্রি করছে বিএনপির ঠিকাদারদের কাছে। সদর উপজেলা আওয়ামী লীগের অবস্থাও নড়বড়ে। সভাপতি আবু সাইদ মো. দুলাল থাকেন ঢাকায়। তিনি কারাগারে নিহত জাতীয় নেতা কামরুজ্জামানের জামাতা। তার নিজ বাড়ি লালমনিরহাটের তিস্তায়। সদর আওয়ামী লীগ সভাপতি হয়েও তিনি  তেমন একটা রাজনীতির মাঠে নেই। উপজেলা আওয়ামী লীগের সভাও তেমন একটা হচ্ছে না পার্টি অফিসে। সাধারণ সম্পাদক ছিলেন এড. শফিকুল ইসলাম শফি। তিনি গত উপজেলা নির্বাচনে দলীয় সিদ্ধান্তের বাইরে চেয়ারম্যান প্রার্থী হওয়ায় তাকে দল থেকে শোকজ করে তার স্থলে যুগ্ম সম্পাদক সরওয়ার হোসেনকে ভারপ্রাপ্ত সাধারণ সম্পাদকের দায়িত্ব দেয়া হয়েছে। ওদিকে জেলা যুবলীগ মেয়াদ উত্তীর্ণ কমিটি দিয়েই চলছে। ২০০৫ সালের দিকে জেলা যুবলীগের সম্মেলন হওয়ার পর আর কোন সম্মেলন না হওয়ায় যুবলীগের মাঝেও নেতৃত্ব নিয়ে চলছে লবিং ও গ্রুপিং। জেলা যুবলীগের ভারপ্রাপ্ত  সভাপতি হলেন হুমায়ন কবির আর সাধারণ সম্পাদক সকোয়াত হোসেন।